Creada pel Decret de 21 de juliol de 1950, la Secció de Mossos d'Esquadra de la Diputació Provincial de Barcelona, i aprovat el seu Reglament per Decret de 20 d'abril de 1951, i havent-se produït per Reial Decret 2579/1980, de 24 d'octubre, la transferència a la Generalitat de Catalunya de les facultats que corresponien al Ministerio del Interior, directament o a través d'altres autoritats provincials, i per tal de, per una part, poder adaptar els esmentats textos legals a la nova situació creada, i, per altra, proveir la plantilla assignada en aquest servei, escau d'aprovar una nova Reglamentació, fins que el Parlament de Catalunya reguli la Funció Pública de la Generalitat de Catalunya, així com tot el que es refereix a la policia autonòmica.
A proposta del Conseller de Governació i d'acord amb el Consell Executiu,
El present Decret entrarà en vigor el mateix dia de la seva publicació al Diari Oficial de la Generlaitat.
Els Mossos d'Esquadra de la Generalitat exerciran les funcions següents:
a) Protegir les persones i els béns, garantint la seguretat ciutadana i el pacífic exercici dels drets i llibertats públics.
b) Retre els honors corresponents d'acord amb les normes que els regulin.
c) Vigilar i protegir els edificis, els béns i els drets de la Generalitat, garantint el normal funcionament de les seves instal·lacions i la seguretat dels usuaris dels serveis de la Generalitat que estiguin constituïts dintre d'elles.
d) Protegir les autoritats i funcionaris de la Generalitat.
e) Auxiliar, en el cas de calamitats públiques i altres sinistres, participant en l'execució dels plans de protecció civil i garantint el funcionament dels serveis públics essencials.
f) Inspeccionar les activitats sotmeses a l'ordenació o disciplina de la Generalitat, i denunciar tota activitat il·lícita.
g) Garantir el compliment de les disposicions i ordres de la Generalitat, vetllant igualment pel compliment de les Lleis estatals.
h) Adoptar mesures encaminades a evitar la comissió de delictes i actuar sota la dependència dels Jutges, els Tribunals i el Ministeri Fiscal en la forma que estableixen les Lleis.
i) Desenvolupar qualsevol altre servei que els pugui correspondre d'acord amb les Lleis.
Els Mossos d'Esquadra, quan estiguin en acte de servei, portaran sempre l'uniforme reglamentari i tindran la consideració d'agents de l'autoritat.
Això no obstant, el Director General de Seguretat Ciutadana podrà autoritzar, per necessitats del servei, que el personal de l'esmentada unitat pugui exercir funcions que li són pròpies sense vestir l'uniforme.
En aquest cas, els Mossos conservaran el caràcter d'agents de l'autoritat, però hauran d'acreditar la seva identitat professional.
Els Mossos d'Esquadra s'organitzen sota el comandament del Director dels Mossos d'Esquadra, sobre el qual recauran les responsabilitats de comandament, vigilància, control planificació dels serveis a desenvolupar.
Sota la dependència del Director dels Mossos d'Esquadra hi haurà la Direcció d'Operacions, que tindrà al seu càrrec la realització de les tasques encomanades directament als Mossos d'Esquadra, a través dels diversos graus jerarquitzats, i la Direcció de Suport Operatiu, que tindrà cura de tot el que es refereix al manteniment dels serveis tècnics necessaris per fer possible el correcte desenvolupament de les operacions a realitzar pels Mossos d'Esquadra.
Els Mossos d'Esquadra s'estructuraran de la manera següent:
a) Tres llocs de comandament, que seran ocupats pel Director dels Mossos d'Esquadra i els Directors de Suport Operatiu i d'Operacions.
c) Escala Mitjana, integrada per Sergents.
Hi haurà també una Escala Facultativa, integrada per experts en diverses disciplines.
Les funcions de les Escales dels Mossos d'Esquadra seran les següents:
L'Escala Superior tindrà cura de la direcció de les operacions en els sectors i àrees geogràfiques o funcionals que es determinin.
L'Escala Mitjana tindrà cura de la direcció de cada unitat operacional enquadrada en els sectors geogràfics o funcionals corresponents.
L'Escala de Mossos tindrà cura de l'execució directa de les tasques encomanades.
L'Escala Facultativa tindrà cura dels serveis tècnics necessaris per fer possible el correcte desenvolupament de les operacions a realitzar, com poden ser laboratori, armament, comunicacions, parc mòbil, etc.
Per ésser promogut als diferents graus i escales s'hauran de complir els requisits següents:
Per al grau de Caporal, caldrà superar les proves que, per cobrir les vacants, siguin convocades, havent estat un temps mínim de 6 mesos com a Mosso d'Esquadra, i estar en actiu en el moment de convocar-se les vacants i fins que no siguin acabades les proves.
Per poder ésser promogut al càrrec de Sergent caldrà:
a) Posseir com a mínim el títol de Batxillerat Superior o equivalent.
b) Ésser Caporal en actiu amb un mínim de 6 mesos en aquesta graduació i superar les proves corresponents estant en actiu.
Per poder ésser promogut al càrrec d'Inspector, valdrà el que segueix:
b) Ésser Sergent dels Mossos d'Esquadra amb una antiguitat superior a 6 mesos.
c) Superar les proves específiques que siguin demanades en la convocatòria corrresponent.
Acabades les proves d'ascens a Caporal, Sergent o Inspector, els seleccionats hauran de superar el curs de formació, acabat el qual, podran obtenir el corresponent nomenament, en el cas que siguin declarats aptes.
El personal que pertanyi a qualsevol Escala tindrà el dret i l'obligació d'assistir als cursos de reciclatge i perfeccionament que siguin organitzats per a aquest personal.
Podran convocar-se proves específiques per ingressar directament a les Escales Mitjana, Superior i Facultativa.
Per accedir a l'Escala Mitjana seran requisits necessaris:
a) Pertanyer a l'Escala de Suboficials dintre dels Cossos de Seguretat de l'Estat, Forces Armades i Policies Locals.
Per accedir a l'Escala Superior seran requisits necessaris:
a) Pertànyer al Cos Superior de Policia, Forces Armades, Cossos de Seguretat de l'Estat i Policies Locals amb el grau d'Oficial o Inspector, com a mínim.
Pel que fa a l'Escala Facultativa, es convocaran les proves d'oposició o concurs-oposició per a llur selecció, amb vista a les activitas concretes que hauran de desplegar, completant la seva formació amb els corresponents estudis d'especialització.
Les retribucions dels Mossos d'Esquadra seran fixades en el pressupost de la Generalitat de Catalunya i seran equiparables a les dels funcionaris civils de l'Estat amb els criteris següents:
a) Les remuneracions dels llocs de comandament de l'Escala Superior i de l'Escala Facultativa s'assimiliran a l'índex de proporcionalitat deu.
b) Les de l'Escala Mitjana a l'índex sis.
c) Les dels Mossos a l'índex quatre.
Les situacions administratives dels Mossos d'Esquadra seran les mateixes en què poden trobar-se els funcionaris civils de l'Estat amb l'excepció següent:
En ingressar com a Mosso d'Esquadra, el funcionari es comprometerà a romandre en el servei actiu un mínim de quatre anys, passats els quals podrà sol·licitar el pas a la situació d'excedència voluntària, la concessió de la qual serà condicionada a les necessitats dels servei.
Tanmateix, cap membre de la unitat dels Mossos d'Esquadra no obeirà una ordre que, en el seu ple coneixement, violi la Constitució o l'Estatut de Catalunya.
El subordinat informarà immediatament el superior de qui li hagi donat l'ordre il·legal.
En cas que dubti sobre la legalitat de l'ordre, haurà d'obeir-la, tot apel·lant contra ella a la primera oportunitat al superior d'ambdós.
En tot cas, tot membre de la unitat és responsable de refusar les ordres rebudes i haurà de justificar les seves accions.
La dedicació dels Mossos d'Esquadra al servei que se'ls confiï ha d'ésser plena i no és compatible amb l'exercici de cap càrrec, professió o activitat que impedeixi o menystingui l'estricte compliment dels seus deures.
Qualsevol altra activitat remunerada haurà de comptar amb l'expedient que l'autoritzi, que, si ho estima procedent, aprovarà el Secretari General Tècnic del Departament de Governació.
Els Mossos d'Esquadra són responsables de la bona realització dels serveis al seu càrrec.
La seva responsabilitat no exclou la que pugui correspondre a d'altres graus jeràrquics.
Quant a les garanties processals dels Mossos d'Esquadra, hom s'atindrà al que disposa l'article 5 de la Llei 55/1978, de desembre, que estableix:
a) La jurisdicció ordinària serà sempre competent per conèixer dels delictes que es cometin contra els membres d'aquesta unitat, així com dels que aquests cometin en l'exercici de llurs funcions, llevat que, per raó del delicte, del lloc o de la persona, hi sigui competent una altra jurisdicció.
b) El coneixement d'aquells delictes correspondrà a les Audiències provincials.
c) El processament serà sempre acordat per l'Audiència provincial, a la qual el Jutge d'Instrucció trametrà les actuacions sempre que s'escaigui.
d) Quan el fet constitueixi falta, els Jutges d'Instrucció seran competents per instruir i pronunciar sentència.
L'apel·lació es farà davant l'Audiència provincial respectiva.
Els membres de la unitat de Mossos d'Esquadra tindran garantida per la Generalitat la defensa en judici de les accions executades en l'exercici de llurs funcions.
Sens perjudici de les responsabilitats d'una altra mena en què puguin incòrrer els comandaments i els membres de la unitat dels Mossos d'Esquadra, pel que fa a les de caràcter disciplinari caldrà atenir-se a les disposicions del present capítol.
Són faltes molt greus les següents:
a) La manca de probitat i honestedat reiterada tant en l'aspecte moral com en el material.
b) Qualsevol conducta o actuació constitutiva de delicte dolós.
c) L'abandó del servei, llevat de força major.
d) La conducta o qualsevol tipus d'actuació que sigui contrària a la Constitució Espanyola o a l'Estatut d'Autonomia de Catalunya.
e) La violació del secret professional.
f) L'emissió d'informes o la presa de decisions palesament il·legals.
g) La manifesta insubordinació individual o col·lectiva.
h) La falsificació, substracció, dissimulació o destrucció de documents del servei o sota la seva custòdia, o qualsevol altre d'oficial.
i) El consum de qualsevol mena d'estupefaent en acte de servei o bé d'una manera reiterada i manifesta, encara que sigui fora del servei.
j) La reiteració i la reincidència en dues o més faltes greus.
k) La intenció o el fet d'amagar una prova amb finalitat de perjudicar o d'ajudar l'encausat.
l) Maltractar greument de paraula o d'obra els ciutadans o detinguts i cometre qualsevol altre mena d'abús en l'exercici de llurs atribucions quan perjudiqui de manera greu els administrats.
m) Col·laborar en la comissió de les faltes descrites a l'apartat anterior i amagar i deixar de denunciar-les a la superioritat o a l'autoritat competent per part del qui jeràrquicament té l'obligació de fer-ho.
n) La pèrdua o substracció per negligència inexcusable d'armes o de credencials.
o) Exhibir l'arma reglamentària o els distintius del càrrec sense cap causa que ho justifiqui, així com la utilització de l'arma fora de servei, llevat del cas de legítima defensa.
a) La desobediència als seus superiors o la falta de respecte clares i manifestes als superiors o a qualsevol autoritat.
c) Les declaracions i manifestacions públiques, fetes a persones alienes al Cos o als mitjans de comunicació, que constitueixin una crítica o clara disconformitat, respecte a les decisions de llurs superiors.
d) Faltar palesament al respecte i la consideració deguts als companys, tant durant el servei com fora d'aquest.
e) Maltractar els subordinats de paraula o d'obra, no tenir envers ells la consideració deguda o obligar-los a executar actes indignes.
f) Actuar amb abús de llurs atribucions en perjudici dels ciutadans, sempre que el fet no constitueixi falta més greu.
g) Faltar a la consideració deguda als ciutadans en les seves relacions amb el servei.
h) Els actes i les conductes que atemptin contra el decòrum i la dignitat del funcionari o contra el prestigi de la Generalitat de Catalunya i contra la consideració que li és deguda.
i) No prestar auxili a qui raonablement el reclami, fora del cas que un servei preferent ho impedeixi, i deixar d'intervenir amb urgència en qualsevol fet en què sigui obligada o convenient la seva actuació.
j) No guardar el silenci degut respecte als afers que coneixen per raó del seu càrrec, sempre que aquesta falta no pugui qualificar-se com a molt greu.
k) Demanar o acceptar quantitats com a préstec en consideració a les funcions que desenvolupin, o bé rebre gratificacions d'Entitats o de particulars en consideració o com a premi de serveis prestats.
l) L'exercici d'activitats públiques o privades incompatibles, amb llurs funcions.
m) La repetida falta d'assistència al servei sense causa justificada.
n) Emetre informes o prendre decisions referents a assumptes del servei que siguin apassionats, desfigurats o tendenciosos, sempre que el fet no mereixi una qualificació més greu.
o) Originar o participar en aldarulls o disputes dintre dels locals o les dependències de la Generalitat de Catalunya.
p) Negar-se a realitzar actes, tasques o serveis en els casos en què, per raons d'urgent o inajornable necessitat, ho ordenin expressament els seus superiors, encara que normalment no li correspongués prestar tal servei.
q) L'omissió per part dels caps o de qui els substitueixin de l'obligació de donar compte a la Superioritat de qualsevol afer que requereixi el seu coneixement i decisió urgent.
r) Al·legar una malaltia suposada o simular major gravetat de la que es té per tal de no prestar el servei al qual hom hi està obligat.
s) Sol·licitar o aconseguir permutes de destinació o canvis de servei, mitjançant l'ànim de lucre o falsejant les condicions per a la seva tramitació.
t) Ocasionar per negligència danys greus en la conservació dels locals, materials, vehicles i documents del servei.
u) La reiteració o reincidència en dues o més faltes lleus.
v) En general, l'incompliment dels deures i les obligacions dels altres funcionaris de la Generalitat, sempre que el Reglament d'aquests especifiqui la falta com a greu i que el cas no mereixi una qualificació més greu.
w) Consumir begudes alcohòliques en quantitat perillosa estant de servei o negar-se a les comprovacions tècniques adients.
a) El retard, la negligència o la despreocupació en el compliment de les funcions.
b) Les incorreccions de tota mena amb el públic, superiors, companys i subordinats, sempre que la falta no comporti una qualificació més greu.
c) La falta d'assistència no repetida al servei, i les reiterades faltes de puntualitat o de compliment de la jornada de treball, comeses dintre del mateix mes.
d) Tenir poca cura en la conservació dels locals, vehicles, materials i altres elements del servei sempre que el fet no mereixi una qualificació més greu.
e) Formular qualsevol sol·licitud o reclamació prescindint del conducte reglamentari.
f) En general, qualsevol infracció dels deures professionals deguda a negligència o excusable falta d'atenció, sempre que la falta no mereixi una qualificació més greu.
g) El consum de begudes alcohòliques durant el servei, quan el fet no constitueixi la falta greu del paràgraf w) de l'apartat anterior, una vegada feta la corresponent comprovació tècnica.
Als efectes d'aquest capítol, hi ha reincidència quan el funcionari, en cometre la falta, ja hagi estat anteriorment sancionat disciplinàriament per una altra falta de la mateixa mena, sense haver-la cancel·lada reglamentàriament.
Hi ha reiteració quan, en cometre's la falta, l'interessat hagi estat disciplinàriament sancionat per una altra falta anterior d'igual o major gravetat i encara no l'hagi cancel·lada reglamentàriament.
Les faltes a què fa referència aquest títol poden donar lloc a la imposició de les sancions següents:
Trasllat o canvi de destinació.
Pèrdua de cinc a vint dies de remuneració, llevat del complement familiar.
Pèrdua d'un a quatre dies de remuneració, fora del complement familiar.
La sanció de l'apartat 1 de l'article anterior només s'imposarà per a les faltes molt greus.
Les sancions previstes als apartats 2, 3 i 4 de l'article anterior només podran imposar-se en cas de faltes molt greus o greus.
Així mateix, la sanció de suspensió de funcions mai no podrà ser inferior a tres anys per a les faltes molt greus ni podrà excedir aquest temps quan es tracti de faltes greus.
Les faltes lleus només podran ser corregides amb les sancions previstes als apartats 5, 6 i 7 de l'article anterior.
D'acord amb aquesta normativa general, la superioritat podrà imposar la sanció adient dintre de les permeses per a cada mena de faltes.
L'acció per castigar les faltes molt greus prescriurà al cap de sis anys; per a les faltes greus al cap de dos anys; i per a les lleus al cap d'un mes.
El temps per a la prescripció començarà a comptar des del dia de la comissió de la falta, i s'interromprà en el moment en què s'acordi la iniciació del corresponent procediment.
El compte tornarà a continuar si l'expedient roman paralitzat per causa no imputable a l'interessat.
No es podran imposar sancions per faltes greus i molt greus si no és mitjançant expedient instruït d'acord amb les normes d'aquest capítol.
No serà obligatòria la prèvia instrucció de cap expedient per sancionar les faltes lleus.
La imposició de la sanció de separació del servei requereix acords del Consell Executiu a proposta del Conseller de Governació.
Les sancions recollides als apartats 2, 3 i 4 de l'article 29 seran imposades pel Conseller de Governació.
La sanció de l'apartat 5 serà imposada pel Director General de Seguretat Ciutadana, a proposta del Director dels Mossos d'Esquadra.
Les sancions de l'apartat 6 i 7 seran imposades pel mateix Director dels Mossos d'Esquadra.
Tot això, sens perjudici de la competència que la jurisdicció ordinària en matèria penal, d'acord amb el que determina l'article 27 d'aquest Reglament, i l'article 5 de la Llei 55/1978, de 4 de desembre.
Les sancions disciplinàries, llevat de la de separació del servei, podran ser cancel·lades a instància de l'interessat, una vegada hagi transcorregut el temps que a continuació s'indica des del seu compliment:
-Sis anys per a les faltes molt greus.
-Dos anys per a les faltes greus.
-Sis mesos per a les faltes lleus.
La sol·licitud de cancel·lació caldrà adreçar-la al Director General de Seguretat Ciutadana en els supòsits de faltes molt greus i greus, el qual podrà reclamar dels superiors directes de l'interessat els certificats que s'escaiguin respecte a la conducta observada per l'interessat en el servei des de la comissió de la falta.
Tractant-se de faltes lleus, la petició s'adreçarà al Director dels Mossos d'Esquadra, el qual cancel·larà automàticament la falta si s'acredita que l'interessat no ha incorregut en cap altra posteriorment a la comissió de la que tracta d'anul·lar.
Podran ésser premiats els membres de la unitat de Mossos d'Esquadra en qui concorri alguna de les circumstàncies següents:
a) Resultar mort o ferit en acte de servei o amb ocasió d'aquest.
c) Dirigir o realitzar un servei d'importància professional o social, o que redundi en prestigi de la unitat.
d) Distingir-se notòriament per la seva competència i activitat en el compliment dels deures professionals.
e) Realitzar treballs destacats o estudis professionals o científics d'importància singular per a la funció policial.
f) Posar de manifest qualitats excepcionals de valor, patriotisme, lleialtat al comandament, companyonia i abnegació, esperit humanitari i solidaritat social.
g) En general, realitzar de qualsevol altra manera actes que els seus superiors considerin dignes de recompensa.
Els Mossos d'Esquadra podran ésser premiats, a més de les que es puguin crear el seu dia, amb les recompenses següents:
El Premi en metàl·lic i la Menció honorífica seran atorgades per ordre del Conseller de Governació.
Les felicitacions pública i privada seran fetes pel Director General de Seguretat Ciutadana.